CELEX: 52018PC0054
Language: mt
Date: 2018-02-05
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni, fi ħdan il-Kumitat tal-FSE stabbilit mill-Ftehim ta’ Sħubija Ekonomika (FSE) tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adozzjoni tar-Regoli ta’ Proċedura tal-Kumitat tal-FSE

IL-KUMMISSJONI EWROPEA
            Brussell, 5.2.2018
            COM(2018) 54 final
            2018/0020(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni, fi ħdan il-Kumitat tal-FSE stabbilit mill-Ftehim ta’ Sħubija Ekonomika (FSE) tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adozzjoni tar-Regoli ta’ Proċedura tal-Kumitat tal-FSE
            
               
         
         
            
               MEMORANDUM TA’ SPJEGAZZJONI
            
            
               1.Is-Suġġett tal-Proposta
            
            
               Din il-proposta tikkonċerna deċiżjoni li tistabbilixxi l-pożizzjoni li għandha tiġi adottata, f’isem l-Unjoni, fi ħdan il-Kumitat tal-FSE stabbilit mill-Ftehim ta’ Sħubija Ekonomika (FSE) tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adozzjoni tar-Regoli ta’ Proċedura tal-Kumitat tal-FSE. 
            
            
               2.Il-Kuntest tal-Proposta
            
            
               2.1.Il-Ftehim ta' Sħubija Ekonomika interim bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra
            
            
               Il-Ftehim ta’ Sħubija Ekonomika tranżizzjonali (minn hawn ’il quddiem “il-Ftehim”) bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, minn naħa l-oħra, għandu l-għan li jikkontribwixxi għat-tnaqqis u l-eradikazzjoni tal-faqar bl-istabbiliment ta’ sħubija kummerċjali koerenti, il-promozzjoni ta’ ekonomija iktar kompetittiva u diversifikata u tkabbir aktar qawwi, il-kooperazzjoni ekonomika u l-governanza tajba, il-promozzjoni tal-integrazzjoni gradwali tal-Kosta tal-Avorju fl-ekonomija dinjija, it-titjib tal-kapaċitajiet f’termini ta’ politika kummerċjali, it-tisħiħ tar-relazzjonijiet eżistenti bejn il-Partijiet fuq il-bażi ta’ solidarjetà u tal-interess reċiproku, u l-promozzjoni tal-iżvilupp tas-settur privat u t-tkabbir fl-impjiegi.
            
            
               Il-Ftehim ġie iffirmat f’Abidjan fis-26 ta’ Novembru 2008 u fi Brussell fit-22 ta’ Jannar 2009
                  1
                u ilu japplika b’mod provviżorju mit-3 ta’ Settembru 2016
                  2
               . 
            
            
               2.2.Il-Kumitat tal-FSE
            
            
               L-Artikolu 73 tal-Ftehim  jistabbilixxi Kumitat tal-FSE responsabbli mill-amministrazzjoni tal-oqsma kollha koperti mill-Ftehim u mit-twettiq ta’ kull kompitu msemmi fih.
            
            
               L-Artikolu 73 tal-Ftehim jipprovdi li l-Kumitat tal-FSE jiddetermina r-regoli li jirregolaw l-organizzazzjoni u l-funzjonament, li l-laqgħat tal-Kumitat tal-FSE jistgħu jkunu miftuħa għal partijiet terzi, u li l-Kummissjonijiet tal-Unjoni Ekonomika u Monetarja tal-Afrika tal-Punent (UEMOA) u tal-Komunità Ekonomika tal-Istati tal-Afrika tal-Punent (ECOWAS) jistgħu jkunu mistiedna jattendu l-laqgħat tal-Kumitat tal-FSE.
            
            
               Id-deċiżjonijiet tal-Kumitat tal-FSE jiġu adottati b’kunsens bejn il-Partijiet u mat-tlestija tal-proċeduri interni rispettivi. 
            
            
               L-Unjoni Ewropea u l-Istati Membri tagħha huma partijiet fil-Ftehim. Il-Kumitat tal-FSE huwa magħmul, għall-parti Ewropea, minn rappreżentanti tal-Kummissjoni Ewropea u tal-Istati Membri. 
            
            
               2.3.L-att propost tal-Kumitat tal-FSE
            
            
               Matul l-ewwel laqgħa tiegħu, il-Kumitat FSE għandu jadotta deċiżjoni konġunta biex jistabbilixxi r-regoli ta’ proċedura tal-Kumitat tal-FSE (minn hawn ‘il quddiem l- “att propost”).
            
            
               L-għan huwa li jiġi ddeterminat, skont l-Artikolu 73(2) tal-Ftehim, ir-regoli dwar l-organizzazzjoni u l-funzjonament tal-Kumitat tal-FSE.
            
            
               3.Pożizzjoni li għandha titieħed f’isem l-Unjoni
            
            
               Din il-proposta għal Deċiżjoni tal-Kunsill tistabbilixxi l-pożizzjoni tal-Unjoni dwar deċiżjoni li għandha tittieħed fil-Kumitat tal-FSE dwar ir-Regoli ta’ Proċedura tal-Kumitat tal-FSE. 
            
            
               Iż-żewġ Partijiet tal-Ftehim ikkonsultaw lil xulxin minn qabel u l-abbozz tar-regoli ta’ proċedura ġie approvat u inizjalat miż-żewġ Partijiet matul il-laqgħa inawgurali tal-Kumitat tal-FSE li saret fil-5 ta’ April 2017 f’Abidjan, il-Kosta tal-Avorju. L-abbozz ta’ Regoli ta’ Proċedura huwa konformi mal-Artikolu 73 tal-Ftehim u simili għar-Regolamenti ta’ Proċedura adottati mill-Unjoni Ewropea fi ftehimiet oħra ta’ sħubija ekonomika.
            
            
               L-abbozz ta’ Regoli ta’ Proċedura jkopri b’mod partikolari l-kwistjonijiet ta’ kompożizzjoni u ta’ presidenza tal-Kumitat tal-FSE, is-segretarjat tiegħu, il-minuti u d-deċiżjonijiet tal-Kumitat tal-FSE, il-lingwi li jintużaw u n-nefqiet marbuta mal-laqgħat tal-Kumitat tal-FSE. 
            
         
         
            
               L-obbligu li jiġu stabbiliti r-Regoli ta’ Proċedura huwa previst fil-Ftehim. 
            
            
               Il-proposta ma għandha l-ebda impatt fuq il-politika ekonomika, soċjali jew ambjentali tal-Unjoni Ewropea jew tal-Kosta tal-Avorju. 
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregola l-korp inkwistjoni. Jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .
            
            
               4.1.2.Applikazzjoni għall-każ preżenti
            
            
               Il-Kumitat tal-FSE huwa korp maħluq mill-ftehim.
            
            
               L-Artikolu 73 tal-Ftehim jipprevedi li l-Kumitat tal-FSE  jiddetermina r-regoli li jirregolaw l-organizzazzjoni u l-funzjonament tiegħu.
            
            
               L-att li l-Kumitat tal-FSE huwa mitlub jadotta jikkostitwixxi att li jkollu effetti legali. L-att previst ikun vinkolanti skont id-dritt internazzjonali f’konformità mal-Artikolu 72 tal-Ftehim.
            
            
               L-att previst la jissupplimenta u lanqas ma jemenda l-qafas istituzzjonali tal-ftehim.
            
            
               Għaldaqstant, il-bażi ġuridika proċedurali għad-deċiżjoni tal-Kunsill hija l-Artikolu 218(9) TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva għal deċiżjoni tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala l-ewlieni, filwaqt li l-ieħor ikun sempliċiment inċidentali, id-deċiżjoni trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.
            
            
               4.2.2.Applikazzjoni għall-każ preżenti
            
            
               Min-natura tal-Ftehim, l-att previst isegwi għanijiet u għandu komponenti fl-oqsma tal-politika kummerċjali komuni u ta’ kooperazzjoni għall-iżvilupp. Dawn l-aspetti tal-att previst huma marbuta b’mod inseparabbli mingħajr ma’ wieħed ikun inċidentali għall-ieħor. 
            
            
               Il-bażi ġuridika sostantiva tad-Deċiżjoni tal-Kunsill proposta hija għalhekk l-Artikolu 207 u 209 TFUE.
            
            
               4.3.Konklużjoni
            
         
         
            
               Il-bażi ġuridika tal-proposta tad-Deċiżjoni tal-Kunsill għandha tkun l-Artikoli 207 u 209, flimkien mal-Artikolu 218(9) TFUE.
            
            
               2018/0020 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f’isem l-Unjoni, fi ħdan il-Kumitat tal-FSE stabbilit mill-Ftehim ta’ Sħubija Ekonomika (FSE) tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adozzjoni tar-Regoli ta’ Proċedura tal-Kumitat tal-FSE
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 207 u 209, flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               billi:
            
            
               (1)Il-Ftehim ta’ Sħubija Ekonomika tranżizzjonali (minn hawn ’il quddiem “il-Ftehim”) bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, minn naħa l-oħra, ġie iffirmat f’Abidjan fis-26 ta’ Novembru 2008 u fi Brussell fit-22 ta’ Jannar 2009
                  4
                u ilu japplika b’mod provviżorju mit-3 ta’ Settembru 2016
                  5
               . 
            
            
               (2)L-Artikolu 73 tal-Ftehim  jistabbilixxi Kumitat tal-FSE, responsabbli mill-amministrazzjoni tal-oqsma kollha koperti mill-Ftehim u mit-twettiq ta’ kull kompitu msemmi fih.
            
            
               (3)L-Artikolu 73 tal-Ftehim jipprevedi li l-Kumitat tal-FSE jiddetermina r-regoli li jirregolaw l-organizzazzjoni u l-operat tiegħu.
            
            
               (4)Il-Kumitat tal-FSE, matul l-ewwel laqgħa tiegħu, għandu jadotta deċiżjoni dwar ir-Regoli ta’ Proċedura tiegħu.
            
            
               (5)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat tal-FSE, hekk kif tidħol fis-seħħ id-Deċiżjoni tal-Kumitat tal-FSE ssir vinkolanti għall-Unjoni,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni, fl-ewwel laqgħa tal-Kumitat tal-FSE, hija bbażata fuq l-abbozz ta’ Deċiżjoni tal-Kumitat tal-FSE anness ma’ din id-Deċiżjoni.
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
         
         
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 59, 3.3.2009, p. 1
               
               
                  
                     (2)
                  
                        ĠU L 272, 7.10.2016, p. 1
               
               
                  
                     (3)
                  
                        Is-sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, il-Ġermanja vs il-Kunsill (OIV), ECLI:EU:C:2014:2258, il-paragrafi 61-64. 
               
               
                  
                     (4)
                  
                        ĠU L 59, 3.3.2009, p. 1
               
               
                  
                     (5)
                  
                        ĠU L 272, 7.10.2016, p. 1
               
            
      
    ---documentbreak--- 
      
         
               IL-KUMMISSJONI EWROPEA
            Brussell,5.2.2018
            COM(2018) 54 final
            ANNESS
            għal
            Proposta ta' Deċiżjoni tal-Kunsill
            dwar il-pożizzjoni li għandha tiġi adottata, f’isem l-Unjoni, fi ħdan il-Kumitat tal-FSE stabbilit mill-Ftehim ta’ Sħubija Ekonomika (FSE) tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adozzjoni tar-Regoli ta’ Proċedura tal-Kumitat tal-FSE
            
               
         
         
            
               ANNESS
            
            
               DEĊIŻJONI Nru …/2017 TAL-KUMITAT TAL-FSE
            
            
               stabbilita mill-Ftehim ta’ Sħubija Ekonomika tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adozzjoni tar-Regoli ta’ Proċedura Interni tal-Kumitat tal-FSE
            
            
               IL-KUMITAT TAL-FSE,
            
            
               wara li kkunsidra l-Ftehim ta’ Sħubija Ekonomika tranżizzjonali bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra (il-“Ftehim”), iffirmat f’Abidjan fis-26 ta’ Novembru 2008 u fi Brussell fit-22 ta’ Jannar 2009
                  1
               , u b’mod partikolari l-Artikolu 73 tiegħu,
            
            
               billi:
            
            
               Il-Ftehim jipprovdi li l-Kumitat tal-FSE għandu jiddetermina r-regoli li jirregolaw l-organizzazzjoni u l-operat tiegħu,
            
            
               IDDEĊIEDA KIF ĠEJ:
            
            
               Artikolu 1
            
            
               Ir-Regoli ta’ Proċedura Interni tal-Kumitat tal-FSE huma stabbiliti kif imniżżel fl-Anness I.
            
            
               Artikolu 2
            
            
               Din id-Deċiżjoni għandha tidħol fis-seħħ fi….
            
            
               Magħmul fi ……, fi
            
            
               ANNESS I
            
            
               REGOLI TA’ PROĊEDURA GĦALL-KUMITAT TAL-FSE
            
            
               stabbilita mill-Ftehim ta’ Sħubija Ekonomika tranżizzjonali bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra
            
            
               Artikolu 1
            
            
               Għamla u Presidenza
            
            
               1.Il-Kumitat tal-FSE għandu jkun kompost, min-naħa, minn rappreżentanti tal-membri tal-Kunsill tal-Unjoni Ewropea u tal-Kummissjoni Ewropea u, min-naħa l-oħra, minn rappreżentanti tal-Kosta tal-Avorju, fil-livell ministerjali jew f'dak ta' uffiċjali pubbliċi għoljin.
            
         
         
            
               2.Ir-referenza għall-“partijiet” fir-Regoli ta' Proċedura hija skont id-definizzjoni prevista fl-Artikolu 72 tal-Ftehim.
            
            
               3.Il-Presidenza tal-FSE għandha tiġi eżerċitata, skont sistema ta' rotazzjoni, għal perjodi ta' 12-il xahar, minn rappreżentant tal-Unjoni Ewropea u minn rappreżentant tal-Kosta tal-Avorju. L-ewwel perjodu jibda fid-data tal-ewwel laqgħa tal-Kumitat tal-FSE tal-Ftehim u jintemm fil-31 ta' Diċembru tas-sena ta’ wara. L-ewwel Presidenza tal-Kumitat tal-FSE għandha tkun f’idejn rappreżentant tal-Kosta tal-Avorju.
            
            
               4.Ir-rappreżentanti tal-Kummissjoni tal-Unjoni Ekonomika u Monetarja tal-Afrika tal-Punent (WAEMU) u tal-Kummissjoni tal-Komunità Ekonomika tal-Istati Afrikani tal-Punent (ECOWAS) jistgħu jiġu mistiedna biex jipparteċipaw fil-laqgħat tal-Kumitat tal-FSE. Il-partijiet jistgħu jiddeċiedu li jistiednu osservaturi addizzjonali inklużi rappreżentanti tas-settur privat u tas-soċjetà ċivili, kif ukoll esperti fuq bażi ad hoc.
            
            
               Artikolu 2
            
            
               Laqgħat
            
            
               1.Il-Kumitat tal-FSE għandu jiltaqa’ f’intervalli regolari, li ma jeċċedux perjodu ta’ sentejn, u jagħmel laqgħat straordinarji kull meta ċ-ċirkostanzi jeħtieġu dan, jekk il-Partijiet jaqblu hekk.
            
            
               2.Kull sessjoni tal-Kumitat tal-FSE għandha ssir f’data u post li dwarhom ikun hemm qbil miż-żewġ partijiet.
            
            
               3.Il-laqgħat tal-Kumitat tal-FSE għandhom jissejħu mill-Presidenza tal-Kumitat tal-FSE.
            
            
               Artikolu 3
            
            
               Delegazzjonijiet
            
            
               Qabel kull laqgħa, il-Presidenza tal-Kumitat tal-FSE għandha tkun infurmata dwar kif bi ħsiebhom jkunu komposti d-delegazzjonijiet tal-Kosta tal-Avorju u tal-Parti Ewropea.
            
            
               Artikolu 4
            
            
               Segretarjat
            
            
               Is-segretarjat tal-Kumitat FSE jiġi żgurat, skont sistema ta' rotazzjoni, għal perjodu ta’ tnax-il xahar, minn uffiċjali tal-Kummissjoni Ewropea u tal-Konsta tal-Avorju. Dan il-perjodu jikkoinċidi mal-eżerċizzju alternat tal-Presidenza tal-Kumitat tal-FSE mill-Parti Ewropea u l-Kosta tal-Avorju. Is-Segretarjat huwa żgurat mill-Parti li jkollha l-presidenza.
            
            
               Artikolu 5
            
            
               Dokumentazzjoni
            
            
               Fejn id-deliberazzjonijiet tal-Kumitat FSE jkunu bbażati fuq dokumenti ta' sostenn miktubin, dawn id-dokumenti għandhom jiġu nnumerati u ċċirkolati mis-Segretarjat bħala dokumenti tal-Kumitat tal-FSE.
            
            
               Artikolu 6
            
            
               Korrispondenza
            
            
               1.Kull korrispondenza indirizzata lill-Kumitat tal-FSE għandha tintbagħat lis-Segretarju tal-Kumitat tal-FSE.
            
         
         
            
               2.Is-Segretarjat għandu jiżgura li l-korrispondenza indirizzata lill-Kumitat tal-FSE tintbagħat lill-Presidenza tal-Kumitat u jiġu ċċirkolati, fejn xieraq bħala dokumenti msemmija fl-Artikolu 5 ta’ dawn ir-Regoli ta’ Proċedura, lill-punti fokali tal-Partijiet ipprovduti fl-Artikolu 73 tal-Ftehim.
            
            
               3.Il-korrispondenza mill-Presidenza tal-Kumitat tal-FSE għandha tintbagħat lill-Partijiet mis-Segretarju u fejn xieraq tiġi ċċirkolata bħala dokumenti msemmija fl-Artikolu 5 ta’ dawn ir-Regoli ta’ Proċedura.
            
            
               Artikolu 7
            
            
               Aġendi għal-laqgħat
            
            
               1.Is-Segretarju tal-Kumitat tal-FSE għandu jfassal aġenda annotata provviżorja għal kull laqgħa mis-abbażi tal-proposti li jsiru mill-Partijiet. Din għandha tintbagħat mis-Segretarjat tal-Kumitat tal-FSE lill-korrispondenti ta' kull Parti mhux aktar tard minn 15-il jum qabel il-bidu tal-laqgħa.
            
            
               2.L-aġenda provviżorja għandha tinkludi l-punti, li sa mhux aktar tard minn xahar qabel il-bidu tal-laqgħa s-Segretarju jkun irċieva talba biex jiġu inklużi fl-aġenda, għalkemm dawn il-punti ma għandhomx jitniżżlu fl-aġenda provviżorja sakemm id-dokumenti relevanti ta' appoġġ ma jkunux waslu għand is-Segretarju sa mhux aktar tard mid-data li fiha tintbagħat l-aġenda provviżorja.
            
            
               3.L-aġenda tiġi adottata mill-Kumitat tal-FSE fil-bidu ta' kull laqgħa. Bi qbil tal-Partijiet, huwa possibbli li jiddaħħal fl-aġenda kull punt ieħor apparti dawk li jidhru fl-aġenda proviżorja.
            
            
               4.Il-Presidenza tal-Kumitat tal-FSE, bi qbil mal-Partijiet, tista’ tistieden esperti jattendu l-laqgħat tal-Kumitat sabiex jipprovdu tagħrif dwar xi suġġetti speċifiċi.
            
            
               5.Bi ftehim mill-Partijiet, is-Segretarju jista’ jqassar il-limiti ta' żmien speċifikati fil-paragrafu 1 sabiex jitqiesu l-ħtiġijiet ta' każ partikolari.
            
            
               Artikolu 8
            
            
               Minuti
            
            
               1.Is-Segretarjat ifassal abbozz tal-minuti ta' kull laqgħa mill-aktar fis possibbli.
            
            
               2.Bħala regola ġenerali, il-minuti jiddeskrivu fil-qosor kull punt fuq l-aġenda, u jispeċifikaw fejn applikabbli:
            
            
               a)id-dokumenti kollha li jitressqu lill-Kumitat tal-FSE;
            
            
               b)kwalunkwe dikjarazzjoni li membru tal-Kumitat tal-FSE jkun talab li tiddaħħal,
            
            
               c)id-deċiżjonijiet meħuda, ir-rakkomandazzjonijiet magħmula, id-dikjarazzjonijiet li dwarhom intlaħaq qbil u l-konklużjonijiet adottati dwar punti speċifiċi.
            
            
               3.Il-minuti għandhom jinkludu wkoll lista tal-parteċipanti tal-Kumitat tal-FSE u lista tal-membri tad-delegazzjonijiet li jkunu qed jakkumpanjawhom.
            
            
               4.Il-minuti jiġu approvati bil-miktub miż-żewġ Partijiet fi żmien xahrejn mid-data tal-laqgħa. Wara l-approvazzjoni tal-minuti, is-Segretarjat jiffirma żewġ kopji tagħhom u kull Parti tirċievi kopja oriġinali ta’ dawn id-dokumenti awtentiċi.
            
            
               Artikolu 9
            
            
               Deċiżjonijiet
            
         
         
            
               1.Il-Kumitat Konġunt tal-FSE għandu jadotta d-deċiżjonijiet tiegħu b’kunsens.
            
            
               2.Il-Kumitat tal-FSE jista’ jiddeċiedi li jissottometti kwalunkwe kwistjoni ġenerali ta’ interess AKP-UE kollha li tirriżulta mill-Ftehim lill-Kunsill tal-Ministri AKP-UE kif definit fl-Artikolu 15 tal-Ftehim ta' Cotonou.
            
            
               3.Fil-perjodu ta' bejn il-laqgħat, il-Kumitat tal-FSE jista' jadotta deċiżjonijiet bil-proċedura bil-miktub jekk iż-żewġ Partijiet jaqblu li jsir dan. Proċedura bil-miktub tikkonsisti minn skambju ta’ noti bejn il-Partijiet.
            
            
               4.Id-deċiżjonijiet tal-Kumitat tal-FSE għandhom ikollhom it-titolu “Deċiżjoni” u jkunu segwiti b'numru tas-serje, id-data tal-adozzjoni tagħhom u deskrizzjoni tas-suġġett tagħhom. Kull deċiżjoni tispeċifika d-data tad-dħul fis-seħħ tagħha.
            
            
               5.Id-deċiżjonijiet adottati mill-Kumitat tal-FSE jiġu awtentikati minn rappreżentant tal-Kummissjoni Ewropea f’isem il-Parti tal-Unjoni Ewropea u minn rappreżentant tal-Kosta tal-Avorju.
            
            
               6.Id-deċiżjonijiet jintbagħtu lill-Partijiet bħala dokumenti tal-Kumitat tal-FSE.
            
            
               Artikolu 10
            
            
               Ippubblikar
            
            
               1.Sakemm ma jkunx deċiż mod ieħor, il-laqgħat tal-Kumitat tal-FSE ma għandhomx ikunu pubbliċi.
            
            
               2.Kull Parti tista' tiddeċiedi dwar l-ippubblikar, fil-pubblikazzjoni uffiċjali rispettiva tagħha, tad-deċiżjonijiet tal-Kumitat tal-FSE.
            
            
               Artikolu 11
            
            
               Reġim lingwistiku
            
            
               1.Il-lingwa ta' ħidma tal-Kumitat tal-FSE hija l-lingwa uffiċjali komuni għall-Partijiet.
            
            
               2.Il-Kumitat tal-FSE għandu jibbaża d-deliberazzjonijiet u jadotta d-deċiżjonijiet tiegħu dwar id-dokumentazzjoni u l-proposti mħejjija bil-lingwa msemmija fil-paragrafu 1.
            
            
               Artikolu 12
            
            
               Spejjeż
            
            
               1.Kull Parti għandha tħallas l-ispejjeż li tagħmel b'riżultat tal-parteċipazzjoni fil-laqgħat tal-Kumitat tal-FSE, kemm fir-rigward tal-impjegati, l-ivvjaġġar u n-nefqa tas-sussistenza kif ukoll fir-rigward tan-nefqa tal-posta u t-telekomunikazzjonijiet.
            
            
               2.L-ispejjeż marbutin mal-organizzazzjoni tal-laqgħat u mar-riproduzzjoni tad-dokumenti jitħallsu mill-Parti li tkun qiegħda torganizza l-laqgħa.
            
            
               3.L-ispejjeż marbuta mal-forniment tas-servizzi tal-interpretazzjoni fil-laqgħat u mat-traduzzjoni tad-dokumenti għandha titħallas mill-Parti li tkun qed tospita l-laqgħa. L-ispejjeż assoċjati mal-forniment tas-servizzi tal-interpretazzjoni u t-traduzzjoni tad-dokumenti fil-lingwi u mil-lingwi uffiċjali tal-Unjoni Ewropea għandha titħallas mill-parti Ewropea.
            
         
         
            
                  
                     (1)
                  
                        ĠU L 59, 3.3.2009, p. 1.